钦定古今图书集成/明伦汇编/交谊典/第047卷 > 《送筇杖与刘湛然道士》宋·王禹偁
## 钦定古今图书集成/明伦汇编/交谊典/第047卷 > 《送筇杖与刘湛然道士》宋·王禹偁

“有客遗竹杖，九节共一枝。鹤胫老更长，龙骨干且奇。
我问何所来，来从西南夷。我年三十七，血气未全衰况在紫微垣，动为簪笏羁。倚壁如长物，岁月无所施。
寸心空爱惜，惜此来天涯。忽承明主诏，来谒太乙祠。
再见刘先生，气貌清且羸。持此以为赠，所谓得其宜。
少助橘童力，好引花鹿随。步月莫离手，看山聊搘颐。”
微物懒致书，故作《筇竹诗》。